## Pravilnik o opsegu, uvjetima i načinu ispitivanja namirnica i predmeta opće uporabe u tijeku proizvodnje i načinu vođenja evidencije o izvršenim ispitivanjima proizvoda

### NN 80/1999 (30.7.1999.), Pravilnik o opsegu, uvjetima i načinu ispitivanja namirnica i predmeta opće uporabe u tijeku proizvodnje i načinu vođenja evidencije o izvršenim ispitivanjima proizvoda

# MINISTARSTVO ZDRAVSTVA

Na temelju članka 50. stavka 1. točke 13. Zakona
o zdravstvenoj ispravnosti i zdravstvenom nadzoru nad namirnicama
i predmetima opće uporabe (»Narodne novine«, broj
1/97 - pročišćeni tekst), ministar zdravstva
uz suglasnost ministra poljoprivrede i šumarstva donosi

## PRAVILNIK

### O OPSEGU, UVJETIMA I NAČINU ISPITIVANJA NAMIRNICA I PREDMETA OPĆE UPORABE U TIJEKU PROIZVODNJE I NAČINU VOÐENJA EVIDENCIJE O IZVRŠENIM ISPITIVANJIMA PROIZVODA

Članak 1.

Pravne i fizičke osobe koje proizvode namirnice i predmete
opće uporabe obvezne su obavljati ispitivanja zdravstvene
ispravnosti namirnica odnosno predmeta opće uporabe u svom
laboratoriju ili u laboratoriju zdravstvene ustanove ili druge
pravne osobe koje su ovlaštene za ispitivanje tih proizvoda
u opsegu i uvjetima propisanim ovim Pravilnikom.

Članak 2.

Pravne i fizičke osobe iz članka 1. ovoga Pravilnika
obvezne su prije stavljanja proizvoda u promet obaviti ispitivanja
čiji se opseg i uvjeti određuju zavisno o vrsti namirnica
i predmeta opće uporabe.

Članak 3.

Opseg ispitivanja proizvoda utvrđuje se prema sljedećoj
tablici:

```

_______________________________________________________________________________

Vrsta namirnica i 				Ispitivanja
predmeta opće uporabe
_______________________________________________________________________________

- meso (u komadu, 			salmonelle, antibiotici, sulfonamidi,
  polovice, četvrtine) 			senzorska svojstva

- mljeveno meso 			senzorska svojstva, mikrobiološke
  mljeveno oblikovano 			pretrage
  meso i mehanički
  iskošeno meso peradi

- meso peradi, komadi 			senzorska svojstva, salmonelle,
  i trupovi 				antibiotici, sulfonamidi

- iznutrice 				senzorska svojstva, salmonelle, teški
					metali

- mesni proizvodi 			senzorska svojstva, mikrobiološke
					pretrage nitriti, polifosfati, (Pb, Sn i
					Zn u konzervi), kolesterol,
					benzo(a)pyren u dimljenim
					proizvodima

- mlijeko 				senzorska svojstva, mikrobiološke
					pretrage, antibiotici

- mliječni proizvodi 			senzorska svojstva, mikrobiološke
					pretrage, antibiotici (polifosfati u
					topljenim sirevima), listerija u
					sirevima s plemenitim plijesnima

- sladoled i kolači 			senzorska svojstva, mikrobiološke
					pretrage, bojila, arome, konzervansi,
					antibiotici

- jaja i proizvodi 			senzorska svojstva, mikrobiološke
					pretrage

- žitarice i mlinski 			senzorska svojstva, mikotoksini,
  proizvodi 				pesticidi, PCB-i, teški metali,
					parazitološke pretrage

- kruh, peciva 				senzorska svojstva, mikrobiološke
					pretrage

- tjestenine 				senzorska svojstva, mikrobiološke
					pretrage, bojila, konzervansi

- svježe voće i povrće 			senzorska svojstva, pesticidi, teški
					metali i nitrati

- proizvodi od voća i 			pesticidi, Pb, Cd, As, Hg (samo
  povrća 				proizvodi koji su u konzervama)
					senzorska svojstva, mikrobiološke
					pretrage, konzervansi, bojila

- ribe i proizvodi 			senzorska svojstva, mikrobiološke
  					pretrage, pesticidi, PCB-i, Pb, Cd,
					As, Hg, Met-Hg, kod plave ribe
					histamin, paraziti

- rakovi, školjke, 			senzorska svojstva, mikrobiološke
  mekušci 				pretrage, pesticidi, PCB-i, Pb, Cd, As,
					Hg, Met-Hg, paraziti

- hrana iz restorana 			senzorska svojstva, mikrobiološke
  javne prehrane 			pretrage

- voda za piće 				Sukladno tablici 1. i 2. Pravilnika o
					zdravstvenoj ispravnosti vode za piće
					("Narodne novine" 46/94 i 49/97)

- posuđe i pribor 			izgled, obrada, globalna migracija,
					specifična migracija teških metala i
					aditiva, monomeri, bojila

- ambalaža 				globalna migracija, specifične
					migracije metala i aditiva,
					identifikacija lakova i ljepila,
					monomeri, PCB-i

- dječje igračke			izgled i obrada, teški metali, bojila

- sredstva za održava- 			mikrobiološke pretrage, pH, teški
  nje osobne higijene, 			metali, bojila
  njegu i uljepšavanje

- sredstva za 				pH, bojila, ekotoksikološka ispitivanja
  održavanje čistoće			i biorazgradljivost

- duhanski proizvodi 			senzorska svojstva, teški metali,
					pesticidi, konzervansi, nikotin u dimu
					cigarete i katran
_______________________________________________________________________________

```

Članak 4.

Ispitivanja namirnica, odnosno predmeta opće uporabe iz
članka 3. ovoga Pravilnika predstavljaju minimalne obveze
proizvođača.

Učestalost ispitivanja se određuje na način
da se osigura zdravstvena ispravnost sirovina, međuproizvoda
i gotovih proizvoda, a na temelju podataka o ulazu sirovina, tehnološkom
procesu i obimu proizvodnje.

Članak 5.

Svaka pravna i fizička osoba iz članka 1. ovoga
Pravilnika obvezna je o izvršenim ispitivanjima voditi evidencije.

Evidencije o izvršenim senzorskim, mikrobiološkim i
kemijskim ispitivanjima sirovina i gotovih proizvoda moraju biti
prilagođene prirodi proizvodnje i vrsti namirnica odnosno
predmeta opće uporabe.

Evidencije iz stavka 2. ovog članka mogu se voditi u obliku
laboratorijskog dnevnika, kartoteke ili datoteke računala,
a moraju obvezno sadržavati datume i brojeve kontroliranih
serija sirovina i gotovih proizvoda s datumima izvršenih
ispitivanja i metode ispitivanja.

Članak 6.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/99-01/0055
Urbroj: 534-04-03-99-0001
Zagreb, 13. svibnja 1999.

Ministar **prof. dr. sc. Željko Reiner,** v. r.

Pravilnik, NN 80/1999-1428